ToekomsVenster: God wil jou gebruik | Maroela Media
Julle is die sout vir die aarde. Maar as sout verslaan het, hoe kry 'n mens dit weer sout? Dit is niks meer werd nie. Dit word buitekant weggegooi, en die mense vertrap dit. – Matteus 5:13
"Suid Afrika kort…" Hoe sou jy dié sinnetjie klaarmaak? Dit trouens is die opskrif van 'n berig in 'n dagblad. Die skrywer oordeel dat as sekere veranderinge gemaak word dit balans en gematigdheid in die politieke stelsel tot gevolg sal hê.
Ons is nie politici nie maar ek is daarvan oortuig dat daar by kuiertjies om die braaivliesvuur-talle menings geuiter word oor wat Suid-Afrika aan die begin van 2020 nodig het. Dit mag na die wye spektrum van ekonomiese, politiese en sosiaal maatskaplike hervormings verwys. Ek vermoed staatskaping en die Zondo-kommissie sou sterk in gesprekke voorkom. Sommige mag selfs sondebokke by die naam noem en vooraf verhore hou om hul sin vir geregtigheid te dien.
Dienslewering, veral die ontoereikende aard daarvan en die onwilligheid van plaaslike owerhede om aan infrastruktuur se onderhoud en ontwikkeling aandag te gee, word waarskynlik hier en daar genoem. Eskom duik in talle gesprekke op, en so ook al die ander staatsbeheerde instellings.
Die meeste van hierdie sake verdien om genoem te word en het absolute meriete. Wat egter het Suid-Afrika nodig met betrekking tot jou persoonlik? Hoe is jy en ek deel van die oplossing in stede daarvan om geregverdigde kritiek uit te spreek maar self niks pro-aktief te doen nie?
Jy mag vra watter verskil jy tog aan die situasie kan maak?
Gebed is 'n uitnemende plek om te begin. Daar is waarheid in die uitspraak – gebed verander sake. Daar is geleenthede binne gemeentelike en gemeenskapsverband om daadwerklik by te dra tot 'n gesonder wêreld.